Լենինի հուշարձաններ Դոնի Ռոստովում

Խորհրդային տարիներին Դոնի Ռոստովում ստեղծվել է Վլադիմիր Լենինի մի քանի հուշարձան։ Առաջին հուշարձանը բացվել է 1929 թվականին Բոլշայա Սադովայա փողոցում։ 1960 թվականին Լենինի հուշարձան է տեղադրվել Երկաթուղային շրջանում, վագոնային դեպոյի տարածքում։ 1963 թվականին կոթող է բացվել Լենինի հրապարակում։ Լենինի տիրաժավորված հուշարձաններից մեկն էլ գտնվում է Գվարդեյսկայա հրապարակից ոչ հեռու՝ Կաշվի գործարանի մուտքի մոտ։ Վլադիմիր Լենինի ռոստովյան հուշարձաններից երկուսը պետական պահպանության տակ են։

Լենինի հուշարձան Մ. Գորկու անվան զբոսայգու մուտքի մոտ 

Քաղաքում Վլադիմիր Իլյիչ Լենինի առաջին հուշարձանը բացվել է 1929 թվականին Բոլշայա Սադովայա փողոցում, Մ. Գորկու անվան զբոսայգու մուտքի մոտ։ Հուշարձանի հեղինակներն էին քանդակագործ Գեորգի Ներոդան և ճարտարապետ Պ. Ն. Անդրեևը։ Հայրենական մեծ պատերազմի ժամանակ հուշարձանն ավերվել է, սակայն 1970 թվականին քանդակը վերականգնվել է։

Բրոնզե քանդակը կանգնած է գրանիտե բարձր պատվանդանի վրա։ Քանդակագործ Ներոդան Լենինին պատկերել է ճառ արտասանելիս։ Նրա աջ ձեռքը պարզած է, ափը դեպի վեր է։ Լենինի վերարկուի փեշերը ասես ծածանվում են քամու տակ։ Քանդակագործը ձգտել է փոխանցել համաշխարհային պրոլետարիատի առաջնորդի էներգիան և հեղափոխության հուսավառությունը։ Պատվանդանի մոտ տեղադրված է քարե ամբիոն։ Հուշարձանամերձ հրապարակում պարբերաբար անցկացվում են հանրահավաքներ։ Հուշարձանն ունի տարածաշրջանային նշանակության մշակութային ժառանգության օբյեկտի կարգավիճակ։

Լենինի հուշարձան Լենինի հրապարակում 

1963 թվականին Հոկտեմբերյան շրջանի հրապարակում տեղադրվել է Լենինի հուշարձանը։ Հրապարակը և նրա հարակից պողոտան կոչվել են Լենինի անունով։ Հուշարձանի հեղինակներն են քանդակագործ Իսահակ Բրոդսկին, ճարտարապետներ Ն. Ն. Միլովիդովը և Ս. Ս. Օժեգովը։ Լենինի բրոնզե քանդակը կանգնած է գրանիտե սալիկներով երեսպատված պատվանդանին։ Հուշարձանի ընդհանուր բարձրությունը 12,5 մետր է։ Պատվանդանին փորագրված է հետևյալ մակագրությունը. «Խորհրդային պետության հիմնադրին, կոմունիստական կուսակցության ստեղծողին»։ Հուշարձանն ունի դաշնային նշանակության մշակութային ժառանգության օբյեկտի կարգավիճակ։

Ծանոթագրություններ 

Դոնի Ռոստովի հուշարձաններ